🞅 ירמיהו פרק לב

**לתלמידי 5 יח"ל**

מבוא

פרק לב עוסק בסוף **ימי צדקיהו** **בשנה העשירית למלכותו - כשנה לפני החורבן**. בפרק זה מתבקש ירמיהו על ידי ה' לקנות שדה בענתות הנמצאת כבר תחת כיבוש בבלי. ירמיהו מתפלא על כך, ופונה לה' בתפילה ובשאלה מדוע עליו לקנות את השדה. בתשובת ה' נאמר לו כי מעשה זה בא לסמל את הנחמה שתבוא אחר החורבן והגלות.

שאלות מכוונות למידה

א. מדוע נדרש ירמיהו לקנות את השדה מחנמאל?

ב. מדוע התפלל ירמיהו לאחר מעשה הקניין?

ג. מהי תשובת ה' לירמיהו?

|  |
| --- |
| הרקע ההיסטורי  |

ירמיהו פרק לב

(א) הַדָּבָר אֲשֶׁר הָיָה אֶל יִרְמְיָהוּ מֵאֵת ה'

 בַּשָּׁנָה הָעֲשִׂרִית לְצִדְקִיָּהוּ מֶלֶךְ יְהוּדָה הִיא הַשָּׁנָה שְׁמֹנֶה עֶשְׂרֵה שָׁנָה לִנְבוּכַדְרֶאצַּר:

(ב) וְאָז חֵיל מֶלֶךְ בָּבֶל צָרִים עַל יְרוּשָׁלִָם וְיִרְמְיָהוּ הַנָּבִיא הָיָה כָלוּא בַּחֲצַר הַמַּטָּרָה אֲשֶׁר בֵּית מֶלֶךְ יְהוּדָה:

(ג) אֲשֶׁר כְּלָאוֹ צִדְקִיָּהוּ מֶלֶךְ יְהוּדָה לֵאמֹר

 מַדּוּעַ אַתָּה נִבָּא לֵאמֹר כֹּה אָמַר ה' הִנְנִי נֹתֵן אֶת הָעִיר הַזֹּאת בְּיַד מֶלֶךְ בָּבֶל וּלְכָדָהּ:

(ד) וְצִדְקִיָּהוּ מֶלֶךְ יְהוּדָה לֹא יִמָּלֵט מִיַּד הַכַּשְׂדִּים

 כִּי הִנָּתֹן יִנָּתֵן בְּיַד מֶלֶךְ בָּבֶל וְדִבֶּר פִּיו עִם פִּיו וְעֵינָיו אֶת עֵינָיו תִּרְאֶינָה:

(ה) וּבָבֶל יוֹלִךְ אֶת צִדְקִיָּהוּ וְשָׁם יִהְיֶה עַד פָּקְדִי אֹתוֹ נְאֻם ה',

 כִּי תִלָּחֲמוּ אֶת הַכַּשְׂדִּים לֹא תַצְלִיחוּ: פ

1. פרק לב פותח בתיאור הרקע למאורע שמתואר בהמשך הפרק, עיין בפסוקים א-ה, והשלם **בלשונך** את הטבלה

|  |  |
| --- | --- |
| זמנה של הנבואה |  |
| המיקום של הצבא הבבלי |  |
| המקום שבו נמצא ירמיהו |  |
| הסיבה למיקום של ירמיהו  |  |

|  |
| --- |
| קניית השדה  |

ירמיהו פרק לב

(ו) וַיֹּאמֶר יִרְמְיָהוּ הָיָה דְּבַר ה' אֵלַי לֵאמֹר:

(ז) הִנֵּה חֲנַמְאֵל בֶּן שַׁלֻּם דֹּדְךָ בָּא אֵלֶיךָ לֵאמֹר קְנֵה לְךָ אֶת שָׂדִי אֲשֶׁר בַּעֲנָתוֹת כִּי לְךָ מִשְׁפַּט הַגְּאֻלָּה לִקְנוֹת:

(ח) וַיָּבֹא אֵלַי חֲנַמְאֵל בֶּן דֹּדִי כִּדְבַר ה' אֶל חֲצַר הַמַּטָּרָה וַיֹּאמֶר אֵלַי

 קְנֵה נָא אֶת שָׂדִי אֲשֶׁר בַּעֲנָתוֹת אֲשֶׁר בְּאֶרֶץ בִּנְיָמִין **כִּי** **לְךָ מִשְׁפַּט הַיְרֻשָּׁה וּלְךָ הַגְּאֻלָּה** קְנֵה לָךְ וָאֵדַע כִּי דְבַר ה' הוּא:

(ט) וָאֶקְנֶה אֶת הַשָּׂדֶה מֵאֵת חֲנַמְאֵל בֶּן דֹּדִי אֲשֶׁר בַּעֲנָתוֹת וָאֶשְׁקֲלָה לּוֹ אֶת הַכֶּסֶף שִׁבְעָה שְׁקָלִים וַעֲשָׂרָה הַכָּסֶף:

משפט הירושה והגאולה

ירמיהו מקבל בנבואה הודעה מאת ה' שחֲנַמְאֵל בֶּן שַׁלֻּם דודו עומד להגיע אליו ולבקש שיקנה ממנו את השדה שלו בענתות, ואכן חנמאל מגיע אליו ומבקש זאת בנימוק **"כִּי** **לְךָ מִשְׁפַּט הַיְרֻשָּׁה וּלְךָ הַגְּאֻלָּה"**. מהו "משפט הירושה והגאולה"?

במדבר פרק כז, יא

וְאִם אֵין אַחִים לְאָבִיו וּנְתַתֶּם אֶת נַחֲלָתוֹ לִשְׁאֵרוֹ הַקָּרֹב אֵלָיו מִמִּשְׁפַּחְתּוֹ **וְיָרַשׁ** אֹתָהּ

וְהָיְתָה לִבְנֵי יִשְׂרָאֵל לְחֻקַּת **מִשְׁפָּט** כַּאֲשֶׁר צִוָּה ה' אֶת מֹשֶׁה:

ויקרא פרק כה, כה

כִּי יָמוּךְ אָחִיךָ וּמָכַר מֵאֲחֻזָּתוֹ וּבָא גֹאֲלוֹ הַקָּרֹב אֵלָיו **וְגָאַל** אֵת מִמְכַּר אָחִיו:

מהר"י קרא ירמיהו לב, ז-ח

כי לך משפט הירושה ולך הגאולה קנה לך - אילו הייתי מת בלא בנים, אתה היית ראוי ליורשני, ואילו הייתי מוכר אותו לאחר, הדין עליך לגאול אותו מיד הקונה, ואפילו לא היית יורשי, לך הגאולה, דכתיב "או דודו או בן דודו יגאלינו" (ויקרא כה, מט).

1. עיין במקרות לעיל, וענה על פיהם:

א. מהו "משפט הירושה"? ומהו "משפט הגאולה"?

ב. מדוע חנמאל פונה דווקא לירמיהו שיקנה את השדה שלו?

מהר"י קרא ירמיהו פרק לב, ח

ואדע כי דבר ה' הוא - כלומר: בקושי ובמרירות לב קניתיו, שהרי כשדים נלחמים על העיר, והסוללות באו העיר ללוכדה, וזה אומר לי שאקנה שדהו אשר בענתות. ולפי שבא אלי **בדבר ה'** לא יכולתי לעכב.

1. ירמיהו אומר במפורש שהסיבה היחידה שהוא קנה את השדה היא רק משום שהוא ידע שזה רצון ה': "וָאֵדַע כִּי דְבַר ה' הוּא וָאֶקְנֶה אֶת הַשָּׂדֶה".

א. לפי הפשט, מנין ירמיהו ידע בוודאות שרצון ה' שהוא יקנה את השדה מחנמאל?

ב. לפי המהר"י קרא, למה סביר להניח שירמיהו לא היה קונה את השדה אלמלא הידיעה הברורה שלו שזה רצונו של ה'? מה עשויים היו להיות השיקולים של ירמיהו לא להיענות להצעתו של חנמאל?

העסקה ודרכי ביצועה

ירמיהו פרק לב

(ט) וָאֶקְנֶה אֶת הַשָּׂדֶה מֵאֵת חֲנַמְאֵל בֶּן דֹּדִי אֲשֶׁר בַּעֲנָתוֹת וָאֶשְׁקֲלָה לּוֹ אֶת הַכֶּסֶף שִׁבְעָה שְׁקָלִים וַעֲשָׂרָה הַכָּסֶף:

(י) וָאֶכְתֹּב בַּסֵּפֶר וָאֶחְתֹּם וָאָעֵד עֵדִים וָאֶשְׁקֹל הַכֶּסֶף בְּמֹאזְנָיִם:

(יא) וָאֶקַּח אֶת סֵפֶר הַמִּקְנָה אֶת הֶחָתוּם הַמִּצְוָה וְהַחֻקִּים וְאֶת הַגָּלוּי:

(יב) וָאֶתֵּן אֶת הַסֵּפֶר הַמִּקְנָה אֶל בָּרוּךְ בֶּן נֵרִיָּה בֶּן מַחְסֵיָה

 לְעֵינֵי חֲנַמְאֵל דֹּדִי וּלְעֵינֵי הָעֵדִים הַכֹּתְבִים בְּסֵפֶר הַמִּקְנָה לְעֵינֵי כָּל הַיְּהוּדִים הַיֹּשְׁבִים בַּחֲצַר הַמַּטָּרָה:

(יג) וָאֲצַוֶּה אֶת בָּרוּךְ לְעֵינֵיהֶם לֵאמֹר:

(יד) כֹּה אָמַר ה' צְבָאוֹת אֱלֹהֵי יִשְׂרָאֵל לָקוֹחַ אֶת הַסְּפָרִים הָאֵלֶּה אֵת סֵפֶר הַמִּקְנָה הַזֶּה וְאֵת הֶחָתוּם וְאֵת סֵפֶר הַגָּלוּי הַזֶּה

 וּנְתַתָּם בִּכְלִי חָרֶשׂ לְמַעַן יַעַמְדוּ יָמִים רַבִּים: **ס**

(טו)  **כִּי כֹה אָמַר ה' צְבָאוֹת אֱלֹהֵי יִשְׂרָאֵל עוֹד יִקָּנוּ בָתִּים וְשָׂדוֹת וּכְרָמִים בָּאָרֶץ הַזֹּאת:** **פ**

1. לפי פסוקים ט-י, מה הם שלושת הדברים שיוצרים את העסקה של קניית השדה? **צטט והסבר**.
2. בפסוק יא מתואר שטר המכר: "וָאֶקַּח אֶת **סֵפֶר הַמִּקְנָה** אֶת **הֶחָתוּם** **הַמִּצְוָה וְהַחֻקִּים** וְאֶת **הַגָּלוּי**".

הסבר בלשונך את המושגים שנזכרים בפסוק זה.

|  |  |
| --- | --- |
| **"ספר המקנה"** |  |
| **"ספר המקנה החתום"****"ספר המקנה הגלוי"** | שטר המכר נכתב בשני עותקים: (1) "חתום": עותק של שטר מכר שנגלל, נקשר בחוטים ונחתם בחותם שלא איפשר לקרוא את הכתוב במגילה, אלא אם כן שברו את החותמת ופתחו אותה. ספר זה אי אפשר לזייף או לשנות, ונהגו לפתוח אותו רק במקרים יוצאים מן הכלל, כאשר התעורר ספק ביחס לקניין. (2) "גלוי": עותק נוסף של שטר המכר שנשאר פתוח, ושימש לעיון לא רישמי, מבלי שיהיה צורך לפתוח את הספר החתום. |
|  |  |

המשמעות הסמלית של קניית השדה

רד"ק ירמיהו יב, יד

למען יעמדו ימים רבים - עד שוב הגולה, שאז תתקיים נבואת "עוד יקנו בתים". ולהיות לאות לשיבת הגלות צוה האל לקנות השדה לנחמה לישראל, שלא יחשבו שאבדה תקותם אם יגלו.

1. עיין בפסוקים יב-טו, ובדברי הרד"ק, וענה.

מה הסיבה שה' שרצה שירמיהו יקנה את השדה של חנמאל? **בסס** את תשובתך על לשון הכתוב.

1. "וָאֶתֵּן אֶת הַסֵּפֶר הַמִּקְנָה אֶל בָּרוּךְ בֶּן נֵרִיָּה בֶּן מַחְסֵיָה, **לְעֵינֵי** חֲנַמְאֵל דֹּדִי **וּלְעֵינֵי** הָעֵדִים הַכֹּתְבִים בְּסֵפֶר הַמִּקְנָה **לְעֵינֵי** כָּל הַיְּהוּדִים הַיֹּשְׁבִים בַּחֲצַר הַמַּטָּרָה. וָאֲצַוֶּה אֶת בָּרוּךְ **לְעֵינֵיהֶם** לֵאמֹר..." (יב-יג).

מדוע ירמיהו מדגיש ארבע פעמים שכל העיסקה הזאת נעשתה לעיני כל הנוכחים?

1. "כֹּה אָמַר ה' צְבָאוֹת אֱלֹהֵי יִשְׂרָאֵל לָקוֹחַ אֶת הַסְּפָרִים הָאֵלֶּה אֵת סֵפֶר הַמִּקְנָה הַזֶּה וְאֵת הֶחָתוּם וְאֵת סֵפֶר הַגָּלוּי הַזֶּה וּנְתַתָּם **בִּכְלִי חָרֶשׂ** לְמַעַן יַעַמְדוּ יָמִים רַבִּים" (יד).

מדוע ירמיהו ציווה לשמור את שטר המכר "בכלי חרש"?

|  |
| --- |
| תפילת ירמיהו ותמיהותו |

1. בטבלה שלפניך מובאת תפילת ירמיהו שאותה הוא התפלל לה' מיד לאחר שהוא קנה את השדה של חנמאל.

כתוב **בלשונך**, בעמודה השמאלית, מה התוכן המרכזי של כל אחד מארבעת חלקי התפילה.

|  |  |
| --- | --- |
| **ירמיהו פרק לב**(טז) וָאֶתְפַּלֵּל אֶל ה' אַחֲרֵי תִתִּי אֶת סֵפֶר הַמִּקְנָה אֶל בָּרוּךְ בֶּן נֵרִיָּה לֵאמֹר:(יז) אֲהָהּ אֲדֹנָי ה' הִנֵּה אַתָּה עָשִׂיתָ אֶת הַשָּׁמַיִם וְאֶת הָאָרֶץ בְּכֹחֲךָ הַגָּדוֹל וּבִזְרֹעֲךָ הַנְּטוּיָה  **לֹא יִפָּלֵא מִמְּךָ כָּל דָּבָר:**(יח) עֹשֶׂה חֶסֶד לַאֲלָפִים וּמְשַׁלֵּם עֲוֹן אָבוֹת אֶל חֵיק בְּנֵיהֶם אַחֲרֵיהֶם  הָאֵל הַגָּדוֹל הַגִּבּוֹר ה' צְבָאוֹת שְׁמוֹ:(יט) גְּדֹל הָעֵצָה וְרַב הָעֲלִילִיָּה  אֲשֶׁר עֵינֶיךָ פְקֻחוֹת עַל כָּל דַּרְכֵי בְּנֵי אָדָם לָתֵת לְאִישׁ כִּדְרָכָיו וְכִפְרִי מַעֲלָלָיו:(כ) אֲשֶׁר שַׂמְתָּ אֹתוֹת וּמֹפְתִים בְּאֶרֶץ מִצְרַיִם עַד הַיּוֹם הַזֶּה וּבְיִשְׂרָאֵל וּבָאָדָם  וַתַּעֲשֶׂה לְּךָ שֵׁם כַּיּוֹם הַזֶּה:(כא) וַתֹּצֵא אֶת עַמְּךָ אֶת יִשְׂרָאֵל מֵאֶרֶץ מִצְרָיִם  בְּאֹתוֹת וּבְמוֹפְתִים וּבְיָד חֲזָקָה וּבְאֶזְרוֹעַ נְטוּיָה וּבְמוֹרָא גָּדוֹל:(כב) וַתִּתֵּן לָהֶם אֶת הָאָרֶץ הַזֹּאת אֲשֶׁר נִשְׁבַּעְתָּ לַאֲבוֹתָם לָתֵת לָהֶם אֶרֶץ זָבַת חָלָב וּדְבָשׁ: |  |
| (כג) וַיָּבֹאוּ וַיִּרְשׁוּ אֹתָהּ  וְלֹא שָׁמְעוּ בְקוֹלֶךָ וּבְתוֹרָתְךָ לֹא הָלָכוּ אֵת כָּל אֲשֶׁר צִוִּיתָה לָהֶם לַעֲשׂוֹת לֹא עָשׂוּ |  |
|  וַתַּקְרֵא אֹתָם אֵת כָּל הָרָעָה הַזֹּאת:(כד) הִנֵּה הַסֹּלְלוֹת בָּאוּ הָעִיר לְלָכְדָהּ  וְהָעִיר נִתְּנָה בְּיַד הַכַּשְׂדִּים הַנִּלְחָמִים עָלֶיהָ מִפְּנֵי הַחֶרֶב וְהָרָעָב וְהַדָּבֶר  וַאֲשֶׁר דִּבַּרְתָּ הָיָה וְהִנְּךָ רֹאֶה: |  |
| (כה) **וְאַתָּה אָמַרְתָּ אֵלַי אֲדֹנָי ה'** **קְנֵה לְךָ הַשָּׂדֶה בַּכֶּסֶף וְהָעֵד עֵדִים**  **וְהָעִיר נִתְּנָה בְּיַד הַכַּשְׂדִּים?!** |  |

1. מדוע ירמיהו מאריך מאוד בתפילתו בתיאור הגדולה של ה'? (רמז: שים לב לפסוק כה)

הקושי על התפילה של ירמיהו

ירמיהו ביצע את המוטל עליו ללא ערעור או ויכוח. אך משסיים לעשות את צו ה' הוא פונה אל ה', ובסוף תפילתו **בפסוקים כד-כה,** הוא מבטא את הקושי שיש לו לבצע את ציווי ה' לקנות את השדה: "הִנֵּה הַסֹּלְלוֹת בָּאוּ הָעִיר לְלָכְדָהּ וְהָעִיר נִתְּנָה בְּיַד הַכַּשְׂדִּים הַנִּלְחָמִים עָלֶיהָ מִפְּנֵי הַחֶרֶב וְהָרָעָב וְהַדָּבֶר וַאֲשֶׁר דִּבַּרְתָּ הָיָה וְהִנְּךָ רֹאֶה. וְאַתָּה אָמַרְתָּ אֵלַי אֲדֹנָי ה' קְנֵה לְךָ הַשָּׂדֶה בַּכֶּסֶף וְהָעֵד עֵדִים וְהָעִיר נִתְּנָה בְּיַד הַכַּשְׂדִּים"?! אך תמיהה זו קשה, הרי ירמיהו כבר קיבל הסבר מפורש לפני כן, **בפסוק טו,** שקניית השדה יש לה משמעות הסמלית: "כִּי כֹה אָמַר ה' צְבָאוֹת אֱלֹהֵי יִשְׂרָאֵל עוֹד יִקָּנוּ בָתִּים וְשָׂדוֹת וּכְרָמִים בָּאָרֶץ הַזֹּאת"? מדוע אחרי שהוא כבר קיבל הסבר הוא שואל?

1. לפניך שני פרשנים שעסקו בשאלה זו, הסבר **בלשונך** את תשובתיהם ואת הראיות שלהם.

**שים לב עליך לדעת את שני הפירושים**

|  |  |
| --- | --- |
| **עקידת יצחק, שער סט**ועל כל פנים צריכים היינו לומר, כי תפילת ירמיה קדמה לאמרו אל ברוך בן נריה "עוֹד יִקָּנוּ בָתִּים" (טו)... וקרא (והפסוק) מסייע לנו, שאמר "וָאֶתְפַּלֵּל אֶל ה' אַחֲרֵי תִתִּי אֶת סֵפֶר הַמִּקְנָה אֶל בָּרוּךְ בֶּן נֵרִיָּה לֵאמֹר" (טז), כלומר (מיד) אחר שנתתו לו לבד, ולא אחר שאמרתי לו "עוֹד יִקָּנוּ בָתִּים" וגו'. גם כי מאמר "כי כה אמר ה' עוד יקנו בתים וגו'" הוא בפסוק פרשה לפניו ולאחריו (פסוק המהווה פרשת מסורה עצמאית הנפרדת ממה שלפניה וממה שאחריה). ואי אפשר להיות בענין אחר, כי איך הוקשה עליו העניין אחר שגילה לו סודו? | **רד"ק, ירמיהו לב יז-יח**אתה - ידעת. וחשב ירמיהו, כי אולי שב אפו מהם ברוב חסדיו, וזכר להם חסדי אבות הראשונים, לפיכך אמר: "עֹשֶׂה חֶסֶד לַאֲלָפִים". שאם לא כן, למה אמר שיקנה השדה, והעיר קרובה להיכבש? וזה עניין תפילתו.  |

|  |
| --- |
| תשובת ה' לירמיהו  |

1. בטבלה שלפניך מובאת תשובת ה' ל תפילת ירמיהו ולתמיהתו.

כתוב **בלשונך**, בעמודה השמאלית, מה התוכן המרכזי של כל אחד משלושת חלקי תשובת ה' לירמיהו.

|  |  |
| --- | --- |
| ירמיהו פרק לב(כו) וַיְהִי דְּבַר ה' אֶל יִרְמְיָהוּ לֵאמֹר:(כז) הִנֵּה אֲנִי ה' אֱלֹהֵי כָּל בָּשָׂר **הֲמִמֶּנִּי יִפָּלֵא כָּל דָּבָר:**(כח) לָכֵן כֹּה אָמַר ה'  הִנְנִי נֹתֵן אֶת הָעִיר הַזֹּאת בְּיַד הַכַּשְׂדִּים וּבְיַד נְבוּכַדְרֶאצַּר מֶלֶךְ בָּבֶל וּלְכָדָהּ:(כט) וּבָאוּ הַכַּשְׂדִּים הַנִּלְחָמִים עַל הָעִיר הַזֹּאת וְהִצִּיתוּ אֶת הָעִיר הַזֹּאת בָּאֵשׁ וּשְׂרָפוּהָ  וְאֵת הַבָּתִּים אֲשֶׁר קִטְּרוּ עַל גַּגּוֹתֵיהֶם לַבַּעַל וְהִסִּכוּ נְסָכִים לֵאלֹהִים אֲחֵרִים  לְמַעַן הַכְעִסֵנִי:(ל) כִּי הָיוּ בְנֵי יִשְׂרָאֵל וּבְנֵי יְהוּדָה אַךְ עֹשִׂים הָרַע בְּעֵינַי מִנְּעֻרֹתֵיהֶם  כִּי בְנֵי יִשְׂרָאֵל אַךְ מַכְעִסִים אֹתִי בְּמַעֲשֵׂה יְדֵיהֶם נְאֻם ה':(לא) כִּי עַל אַפִּי וְעַל חֲמָתִי הָיְתָה לִּי הָעִיר הַזֹּאת  לְמִן הַיּוֹם אֲשֶׁר בָּנוּ אוֹתָהּ וְעַד הַיּוֹם הַזֶּה לַהֲסִירָהּ מֵעַל פָּנָי:(לב) עַל כָּל רָעַת בְּנֵי יִשְׂרָאֵל וּבְנֵי יְהוּדָה אֲשֶׁר עָשׂוּ לְהַכְעִסֵנִי הֵמָּה מַלְכֵיהֶם שָׂרֵיהֶם כֹּהֲנֵיהֶם וּנְבִיאֵיהֶם וְאִישׁ יְהוּדָה וְיֹשְׁבֵי יְרוּשָׁלִָם:(לג) וַיִּפְנוּ אֵלַי עֹרֶף וְלֹא פָנִים וְלַמֵּד אֹתָם הַשְׁכֵּם וְלַמֵּד וְאֵינָם שֹׁמְעִים לָקַחַת מוּסָר:(לד) וַיָּשִׂימוּ שִׁקּוּצֵיהֶם בַּבַּיִת אֲשֶׁר נִקְרָא שְׁמִי עָלָיו לְטַמְּאוֹ:(לה) וַיִּבְנוּ אֶת בָּמוֹת הַבַּעַל אֲשֶׁר בְּגֵיא בֶן הִנֹּם לְהַעֲבִיר אֶת בְּנֵיהֶם וְאֶת בְּנוֹתֵיהֶם לַמֹּלֶךְ  אֲשֶׁר לֹא צִוִּיתִים וְלֹא עָלְתָה עַל לִבִּי לַעֲשׂוֹת הַתּוֹעֵבָה הַזֹּאת לְמַעַן הַחֲטִיא אֶת יְהוּדָה: ס |  |
| (לו) וְעַתָּה לָכֵן כֹּה אָמַר ה' אֱלֹהֵי יִשְׂרָאֵל  אֶל הָעִיר הַזֹּאת אֲשֶׁר אַתֶּם אֹמְרִים נִתְּנָה בְּיַד מֶלֶךְ בָּבֶל בַּחֶרֶב וּבָרָעָב וּבַדָּבֶר:(לז) הִנְנִי מְקַבְּצָם מִכָּל הָאֲרָצוֹת אֲשֶׁר הִדַּחְתִּים שָׁם בְּאַפִּי וּבַחֲמָתִי וּבְקֶצֶף גָּדוֹל  וַהֲשִׁבֹתִים אֶל הַמָּקוֹם הַזֶּה וְהֹשַׁבְתִּים לָבֶטַח:(לח) וְהָיוּ לִי לְעָם וַאֲנִי אֶהְיֶה לָהֶם לֵאלֹהִים:(לט) וְנָתַתִּי לָהֶם לֵב אֶחָד וְדֶרֶךְ אֶחָד לְיִרְאָה אוֹתִי כָּל הַיָּמִים לְטוֹב לָהֶם וְלִבְנֵיהֶם אַחֲרֵיהֶם:(מ) וְכָרַתִּי לָהֶם בְּרִית עוֹלָם אֲשֶׁר לֹא אָשׁוּב מֵאַחֲרֵיהֶם לְהֵיטִיבִי אוֹתָם  וְאֶת יִרְאָתִי אֶתֵּן בִּלְבָבָם לְבִלְתִּי סוּר מֵעָלָי:(מא) וְשַׂשְׂתִּי עֲלֵיהֶם לְהֵטִיב אוֹתָם וּנְטַעְתִּים בָּאָרֶץ הַזֹּאת בֶּאֱמֶת בְּכָל לִבִּי וּבְכָל נַפְשִׁי: ס |  |
| (מב) כִּי כֹה אָמַר ה' כַּאֲשֶׁר הֵבֵאתִי אֶל הָעָם הַזֶּה אֵת כָּל הָרָעָה הַגְּדוֹלָה הַזֹּאת  כֵּן אָנֹכִי מֵבִיא עֲלֵיהֶם אֶת כָּל הַטּוֹבָה אֲשֶׁר אָנֹכִי דֹּבֵר עֲלֵיהֶם:(מג) **וְנִקְנָה הַשָּׂדֶה בָּאָרֶץ הַזֹּאת**  **אֲשֶׁר אַתֶּם אֹמְרִים שְׁמָמָה הִיא מֵאֵין אָדָם וּבְהֵמָה נִתְּנָה בְּיַד הַכַּשְׂדִּים**:(מד) **שָׂדוֹת בַּכֶּסֶף יִקְנוּ** וְכָתוֹב בַּסֵּפֶר וְחָתוֹם וְהָעֵד עֵדִים בְּאֶרֶץ בִּנְיָמִן  וּבִסְבִיבֵי יְרוּשָׁלִַם וּבְעָרֵי יְהוּדָה וּבְעָרֵי הָהָר וּבְעָרֵי הַשְּׁפֵלָה וּבְעָרֵי הַנֶּגֶב  כִּי אָשִׁיב אֶת שְׁבוּתָם נְאֻם ה': פ |  |

הפתיחה של תשובת ה'

ה' פותח את תשובתו לירמיהו במילים: "הִנֵּה אֲנִי ה' אֱלֹהֵי כָּל בָּשָׂר **הֲמִמֶּנִּי יִפָּלֵא כָּל דָּבָר**" בכך הקב"ה משיב לירמיהו באותה מטבע לשון שירמהו פתח את תפילתו: "אֲהָהּ אֲדֹנָי ה' הִנֵּה אַתָּה עָשִׂיתָ אֶת הַשָּׁמַיִם וְאֶת הָאָרֶץ בְּכֹחֲךָ הַגָּדוֹל וּבִזְרֹעֲךָ הַנְּטוּיָה **לֹא יִפָּלֵא מִמְּךָ כָּל דָּבָר**", במילים אלו ה' אומר: אתה מתפלא על הדברים, הרי ממני לא יפלא דבר.

נבואת הנחמה והגאולה

1. לאחר שירמיהו שומע מפי ה' את בשורת הפורענות והתוכחה, ה' מבשר לו שתבוא תקופת הנחמה והגאולה.

עיין בפסוקים לו-מא וכתוב **בלשונך** שישה דברים שמאפיינים את תקופת הנחמה והגאולה.

"כאשר הבאתי את כל הרעה... כן אנוכי מביא עליהם את כל הטובה"

ירמיהו פרק לב, מב

כִּי כֹה אָמַר ה'

כַּאֲשֶׁר הֵבֵאתִי אֶל הָעָם הַזֶּה אֵת כָּל הָרָעָה הַגְּדוֹלָה הַזֹּאת

כֵּן אָנֹכִי מֵבִיא עֲלֵיהֶם אֶת כָּל הַטּוֹבָה אֲשֶׁר אָנֹכִי דֹּבֵר עֲלֵיהֶם:

1. בדברי הנחמה של ה' על הפורענות הקשה שתבוא הוא אומר לירמיהו את הרעיון: "כאשר הבאתי את כל הרעה... כן אנוכי מביא עליהם את כל הטובה" הסבר מדוע יש בדברים הללו דברי נחמה?

בבלי מסכת מכות כד, ב[[1]](#footnote-1)

**פַּעַם אַחַת הָיוּ רַבָּן גַּמְלִיאֵל וְרַבִּי אֶלְעָזָר בֶּן עֲזַרְיָה וְרַבִּי יְהוֹשֻׁעַ וְרַבִּי עֲקִיבָא עוֹלִין לִירוּשָׁלַיִם.**

**כֵּיוָן שֶׁהִגִּיעוּ לְהַר הַצּוֹפִים קָרְעוּ בִּגְדֵיהֶם.**

**כֵּיוָן שֶׁהִגִּיעוּ לְהַר הַבַּיִת, רָאוּ שׁוּעָל שֶׁיֵּצֵא מִבֵּית קָדְשֵׁי הַקֳּדָשִׁים,**

**הִתְחִילוּ הֵן בּוֹכִין וְרַבִּי עֲקִיבָא מִצְחָק. אָמְרוּ לוֹ: מִפְּנֵי מָה אַתָּה מִצְחָק?**

**אָמַר לָהֶם: מִפְּנֵי מָה אַתֶּם בּוֹכִים?**

**אָמְרוּ לוֹ, מָקוֹם שֶׁכָּתוּב בּוֹ: "וְהַזָּר הַקָּרֵב יוּמָת" (במדבר א, נא) וְעַכְשָׁיו שׁוּעָלִים הָלְכוּ בּוֹ וְלֹא נִבְכָּה?**

**אָמַר לָהֶן: לְכָךְ אֲנִי מִצְחָק, דִּכְתִיב: "וְאָעִידָה לִּי עֵדִים נֶאֱמָנִים אֵת אוּרִיָּה הַכֹּהֵן וְאֶת זְכַרְיָה בֶּן יְבֶרֶכְיָהוּ" (ישעיהו ח, ב), וְכִי מָה עִנְיַן אוּרִיָּה אֵצֶל זְכַרְיָה? אוּרִיָּה בְּמִקְדָּשׁ רִאשׁוֹן וּזְכַרְיָה בְּמִקְדָּשׁ שֵׁנִי! אֶלָּא, תָּלָה הַכָּתוּב נְבוּאָתוֹ שֶׁל זְכַרְיָה בִּנְבוּאָתוֹ שֶׁל אוּרִיָּה, בְּאוּרִיָּה כְּתִיב: "לָכֵן בִּגְלַלְכֶם צִיּוֹן שָׂדֶה תֵחָרֵשׁ וִירוּשָׁלִַם עִיִּין תִּהְיֶה וְהַר הַבַּיִת לְבָמוֹת יָעַר" (מיכה ג יב) בִּזְכַרְיָה כְּתִיב: "עֹד יֵשְׁבוּ זְקֵנִים וּזְקֵנוֹת בִּרְחֹבוֹת יְרוּשָׁלִָם" (זכריה ח, ד), עַד שֶׁלֹּא נִתְקַיְּמָה נְבוּאָתוֹ שֶׁל אוּרִיָּה - הָיִיתִי מִתְיָרֵא שֶׁלֹּא תִּתְקַיֵּם נְבוּאָתוֹ שֶׁל זְכַרְיָה, עַכְשָׁיו שֶׁנִּתְקַיְּמָה נְבוּאָתוֹ שֶׁל אוּרִיָּה - בְּיָדוּעַ שֶׁנְּבוּאָתוֹ שֶׁל זְכַרְיָה מִתְקַיֶּמֶת.**

**בַּלָּשׁוֹן הַזֶּה אָמְרוּ לוֹ: עֲקִיבָא, נִחֲמַתְנוּ! עֲקִיבָא, נִחֲמַתְנוּ!**

1. מה רעיון המשותף לדברי ה' בפסוק מב, ולדברי רבי עקיבא בגמרא במסכת מכות?

תשובת ה' לתמיהתו של ירמיהו

ירמיהו פרק לב

(מג) וְנִקְנָה הַשָּׂדֶה בָּאָרֶץ הַזֹּאת אֲשֶׁר אַתֶּם אֹמְרִים שְׁמָמָה הִיא מֵאֵין אָדָם וּבְהֵמָה נִתְּנָה בְּיַד הַכַּשְׂדִּים:

(מד) שָׂדוֹת בַּכֶּסֶף יִקְנוּ וְכָתוֹב בַּסֵּפֶר וְחָתוֹם וְהָעֵד עֵדִים בְּאֶרֶץ בִּנְיָמִן

 וּבִסְבִיבֵי יְרוּשָׁלִַם וּבְעָרֵי יְהוּדָה וּבְעָרֵי הָהָר וּבְעָרֵי הַשְּׁפֵלָה וּבְעָרֵי הַנֶּגֶב כִּי אָשִׁיב אֶת שְׁבוּתָם נְאֻם ה': פ

אחרי ההקדמה הארוכה של ה' על נבואת הפורענות ונבואת הנחמה, בסוף דבריו, בפסוקים מג-מד, ה' עונה ישירות לשאלה ששאל ירמיהו בתפילתו:

ירמיהו פרק לב

(כד) הִנֵּה הַסֹּלְלוֹת בָּאוּ הָעִיר לְלָכְדָהּ

 וְהָעִיר נִתְּנָה בְּיַד הַכַּשְׂדִּים הַנִּלְחָמִים עָלֶיהָ מִפְּנֵי הַחֶרֶב וְהָרָעָב וְהַדָּבֶר וַאֲשֶׁר דִּבַּרְתָּ הָיָה וְהִנְּךָ רֹאֶה:

(כה) וְאַתָּה אָמַרְתָּ אֵלַי אֲדֹנָי ה' קְנֵה לְךָ הַשָּׂדֶה בַּכֶּסֶף וְהָעֵד עֵדִים וְהָעִיר נִתְּנָה בְּיַד הַכַּשְׂדִּים?!

1. כיצד יש בדברים שה' אומר לירמיהו, בפסוקים מג-מד, מענה לשאלתו?
1. מקבילה של אגדה זו מופיעה גם בילקוט שמעוני תורה פרשת עקב רמז תתסה. [↑](#footnote-ref-1)